Det var under en spillsekvens på trening at uhellet var ute igjen for 19-åringen. Han fikk en vridning med smerter i kneet etter en avslutning på mål.

- Undersøkelsene viser at fremre korsbånd i venstre kne er skadet, sier RBK-lege Ketil Holen, i en kommentar.

- Han har allerede startet opptrening på nytt, vi håper å slippe en ny operasjon, og det er altfor tidlig å si noe om når han eventuelt kan være tilbake på banen.

Sportslig leder i Rosenborg, Stig Inge Bjørnebye, lover at klubben skal gjøre alt den kan for å få unggutten på bena igjen.

- Først og fremst er dette veldig trist for Andreas. Akkurat nå når han holdt på å bli helt frisk etter forrige kneskade. Vi vet alle hvor hardt Andreas har jobbet for å komme tilbake, og et samlet Rosenborg skal støtte ham videre.